Pinsebevegelsen på Færøyene

Pinsebevegelsen på Færøyene er en sammenslutning av fire frie menigheter på Færøyene, to i Tórshavn og en hver i Skopun og Vestmanna. Menighetene deler lære og fellesskap med den nordiske og internasjonale pinsebevegelsen.

Pinsevekkelsen kom først til Færøyene gjennom Petra Andersen, som hadde bodd i Norge og deltatt i pinsebevegelsens møter der. Hun kom tilbake til Færøyene sommeren 1924, og begynte å holde bønnesamlinger med sine venner i sitt eget hjem. Ved et slikt bønnemøte andre juledag 1924 ble hun og noen av hennes venner åndsdøpt og begynte å tale i tunger.

I 1936 mellomlandet den norske forkynneren Thomas Ball Barratt på Færøyene underveis fra Norge til Island, og under hans besøk ble den første pinsemenigheten på Færøyene grunnlagt med 21 medlemmer. Ved hjelp av tilreisende predikanter fra Norge og Danmark vokste vekkelsen, og det første forsamlingshuset, Evangeliihúsið, ble bygget like etter.

I 1972 ble menigheten i Tórshavn splittet, og den nye menigheten «Filadelfia» ble grunnlagt.

Pinsebvegelsen er det tredje største trossamfunnet på Færøyene etter Fólkakirkjan og Brøðrasamkoman, men talte i 1991 likevel bare 1,5 % av øyenes innbyggere. Ved folketellingen i 2011 svarte 1 262 personer, 3,7 % av de som svarte, at de var tilknyttet karismatiske menigheter (ingen tall for pinsemenighetene alene).

Referanser

Litteratur 
 Johansen, Oddvar; Hagen, Kjell; Nyen, Astrid Neema; Kolbjørnsrud, Paul og Filberg, Trond. 2010. I all verden. Pinsemisjon i 100 år. PYM 100 år 1910-2010 (jubileumsskrift) De norske pinsemenigheters ytremisjon (PYM).

Kristendom på Færøyene
Faeroeyene
Portal:Færøyene/artikler
Organisasjoner etter avhengig territorium